Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: nyugdíjigényt, mivel panaszos az öregségi nyugdíjhoz szükséges minden feltétellel rendelkezett, 6 hónapra visszamenőleg (legkorábban 1996. október 23-tól) kellett volna az igazgatóságnak elbírálni, illetőleg panaszos a megállapított nyugdíjára e naptól jogosult, mert a 45/1996. (X. 22.) AB határozat
Paragraph Index: 360

(4) bekezdésében deklarált jogorvoslati jogosultsággal összefüggésben alkotmányos visszásságot okozott. A rendőrkapitányság vezetője vizsgálata során az alkotmányos visszásságot felismerte, utasítást adott a mulasztás azonnali megszüntetésére, intézkedett a hasonló esetek jövőbeni elkerülésére, a mulasztó ellen fegyelmi eljárást rendelt el, ezért az országgyűlési biztos általános helyettese külön ajánlás megtételét nem tartotta indokoltnak. OBH 7459/1996. Az országgyűlési biztos általános helyettese hivatalból indított átfogó vizsgálatot, melynek célja az alkotmányos jogok szabályozásának és érvényesülésének felmérése volt a Magyar Honvédség tényleges állománya — a hivatásosok, s szerződésesek és a sorállományúak — vonatkozásában. A vizsgálatról készült jelentés 7 alkotmányos jogra, illetve jogcsoportra tért ki. A vizsgálat során az országgyűlési biztos általános helyettese figyelembe vette az érintett alkotmányos jogoknak az Alkotmánybíróság által mindenkire kötelező érvénnyel meghatározott — illetve az országgyűlési biztosok működése során kialakított — tartalmát. Ezeket összevetette a honvédelem alkotmányos kötelezettségéből szükségszerűen következő korlátozásokkal. A vizsgálat során mindvégig figyelemmel volt az Alkotmány 77. § (2) bekezdésének rendelkezésére, mely szerint az Alkotmány és az alkotmányos jogszabályok a társadalom valamennyi szervezetére, minden állami szervre és állampolgárra egyaránt kötelezőek, valamint az Alkotmány alaprendelkezésére a — 2. § (1) bekezdésében írt deklarációra — miszerint a Magyar Köztársaság független, demokratikus jogállam, amely az Alkotmánybíróság 48/1991. AB határozatában kifejtett értelmezésében azt jelenti, hogy az Alkotmány zárt rendet alkot az államhatalom gyakorlására: egyetlen tényező sem rendelkezik kizárólagos, ellenőrzés nélküli hatalommal. A jogállamban a közhatalom gyakorlásának szigorúan és egyértelműen meghatározott rendje van, az egyéni szabadságjogok lehető legtágabb védelme mellett.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes